Nog geen teken van ontvoerde diabeetTony Teixeira “My dogter is in ŉ toestand, sy is nou al vir twee dae nie by die werk nie.” Dit is die woorde van Paul du Plooy, die voormalige skoonpa van Tony Texeira (47), wat Donderdag in Welkom ontvoer is ná ŉ rooftog. Texeira en sy verloofde, Ilona Combrink, is in die vroeë oggendure deur vier gewapende mans in hul huis in Naudéville aangeval. Hulle het gedreig om Texeira te skiet en het Combrink gedwing om aan hulle hul bankkaartkodes te gee. Die mans het hul kaarte, elektriese goedere, juwele, drie selfone en kontant gevat waarna hulle Texeira met ŉ vuurwapen in sy eie voertuig, ’n wit Soyat-bakkie, gedwing en weggejaag het. Die rowers het hom glo ontvoer as losprys vir die regte kodes vir die bankkaarte. Combrink is vasgebind en met ŉ kombers toegegooi. Sy kon loskom toe die rowers vlug en het hulp ontbied. “Ons het nog niks van en oor hom gehoor nie, nie ŉ woord nie,” het Du Plooy Vrydag aan Maroela Media gesê. Du Plooy se dogter, Retha Texeira, en eksman het nog gereeld kontak en is vriende. “Ons is bekommerd oor hom, hy is ŉ diabeet en kort medisyne,” het Du Plooy bygevoeg. Texeira moet glo 6-uurliks insulien kry, anders kan hy sterf of in ŉ koma gaan. Kapt. Stephen Thakeng, woordvoerder van die Vrystaatse polisie, sê ŉ uitgebreide soektog is nog onderweg na Texeira. “Ons kan bevestig dat Texeira nog nie opgespoor is nie en dat ons ook op soek is na die vier rowers,” het Thakeng Vrydag aan Maroela Media gesê. Mense met inligting kan ao. Dylan Saayman by 082 301 3075 bel. Die bakkie se registrasienommer is DLR 364 FS en daar is ’n plakker van die Portugese landsvlag op die agterkap.